KOMISIJOS REGLAMENTAS (EB) Nr. 449/2005
2005 m. kovo 18 d.
nukrypstantis nuo Reglamento (EB) Nr. 174/1999 dėl eksporto licencijų galiojimo termino pieno ir pieno produktų sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1), ypač į jo 31 straipsnio 14 dalį,
kadangi:
(1)
1999 m. sausio 26 d. Komisijos reglamento (EB) Nr. 174/1999, nustatančio išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų (2), 6 straipsniu nustatomas eksporto licencijų galiojimo terminas.
(2)
Rusijos Federacija įvedė naujus reikalavimus į Rusiją eksportuojančių Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos (toliau - naujosios valstybės narės) pieno perdirbimo įmonių patvirtinimui.
(3)
Nepaisant pastaraisiais mėnesiais Rusijos veterinarijos tarnybų atliktų pieno įmonių patikrinimų Rusijos institucijos dar nepateikė naujų valstybių narių kompetentingoms institucijoms patvirtintų įmonių sąrašo.
(4)
Daug operatorių, tikėdamiesi pieno įmonių, atitinkančių 1992 m. birželio 16 d. Tarybos direktyvos 92/46/EEB, nustatančios sveikatos taisykles žalio pieno, termiškai apdoroto pieno ir pieno pagrindo produktų gamybai ir tiekimui į rinką, reikalavimus (3), patvirtinimo, nesiliauja nuolat teikę paraiškas eksporto licencijoms gauti, kad galėtų išlaikyti įprastus prekybinius santykius su Rusija. Tačiau iki galiojimo termino jie šių licencijų panaudoti negalės.
(5)
Pagal naujas Rusijos sertifikatų išdavimo sąlygas Bendrijos eksportuotojai privalo turėti ne vėliau nei 2005 m. sausio 1 d. iki eksporto skiriamus sertifikatus, įrodančius, kad galutinio produkto sudėtyje esantys gyvūnai ir gyvūninės kilmės produktai, kilę iš kitos nei eksportuojančioji valstybės narės, atitinka veterinarijos ir sanitarijos reikalavimus.
(6)
Kadangi naujos administracinės sistemos sukūrimui ir atitinkamų prieš eksportą skiriamų sertifikatų išdavimo ir apsikeitimo procedūrų tarp valstybių narių nustatymui reikia laiko, ir kadangi sistema dar neveikia visose valstybėse narėse, kai kurie eksportuotojai negalės pasinaudoti 2005 m. sausio 31 d. baigiančiomis galioti eksporto licencijomis, nes neturi šių iki eksporto skiriamų sertifikatų.
(7)
Šiomis aplinkybėmis tikslinga pratęsti 2004 m. liepos, rugpjūčio, rugsėjo, spalio ir lapkričio mėnesiais išduotų licencijų galiojimo terminą.
(8)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 174/1999 6 straipsnio nuostatų to straipsnio a-d punktuose nurodytų produktų eksportui i Rusiją skirtos licencijos su iš anksto nustatyta grąžinamąja išmoka, išduotos 2004 m. liepos, rugpjūčio, rugsėjo, spalio ir lapkričio mėnesiais, galioja iki 2005 m. balandžio 30 d.
2 straipsnis
Licencijos savininko prašymu licencijų galiojimo terminą pagal 1 straipsnį pakeičia valstybės narės kompetentingos institucijos.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
1 straipsnis taikomas nuo 2004 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. kovo 18 d.